West Bengal Partial Lockdown: ৩ জানুয়ারি থেকে রাজ্যে আংশিক লকডাউনের সম্ভাবনা

কলকাতা: ইঙ্গিত মিলেছিল মুখ্যমন্ত্রী মমতা বন্দ্যোপাধ্যায়ের (CM Mamata Banerjee) কথাতেই৷ এবার কোভিডের বাড়বাড়ন্ত ঠেকাতে আংশিক লকডাউনের (West Bengal Partial Lockdown) পথে হাঁটতে পারে নবান্ন (Nabanna)৷ শেষ দু’দিনের স্বাস্থ্য দফতরের বুলেটিনে স্পষ্ট, কোভিডের ঢেউ উঠেছে রাজ্যে৷ চিকিৎসকদের মতে, এখনই সংক্রমণের গতিতে লাগাম টানতে না পারলে বিপদ অনিবার্য৷ দেওয়াল লিখন বুঝতে পেরে সম্ভবত ৩ জানুয়ারি থেকে আংশিক লকডাউন ঘোষণা করতে পারে রাজ্য৷

আংশিক লকডাউন ঘোষণা হলে সেক্ষেত্রে আগে স্কুল ও কলেজগুলি বন্ধ হয়ে যাওয়ার সম্ভাবনা প্রবল৷ এর আগে মুখ্যমন্ত্রীই জানিয়েছিলেন, কোভিড বাড়লে স্কুল-কলেজ বন্ধ করে দেওয়া হবে৷ এমনকি তিনি লোকাল ট্রেন কমিয়ে দেওয়ার কথাও বলেছিলেন৷ নবান্ন সূত্রে খবর, তখন লোকাল ট্রেনের সংখ্যা কমিয়ে ৫০ শতাংশে নিয়ে আসা হতে পারে৷ অথবা স্টাফ স্পেশ্যাল ট্রেন চালানো হবে৷ ইতিমধ্যে কলকাতা পুরসভা ৫-এর অধিক সংক্রামিত জায়গাগুলিকে কনটেনমেন্ট জোন ঘোষণা করেছে৷ ওই কনটেনমেন্ট জোনগুলিতে জিম ও সুইমিং পুল বন্ধ রাখার নির্দেশ দিয়েছে পুরসভা৷ আংশিক লকডাউন শুরু হলে তখন বন্ধের তালিকায় এর সঙ্গে জুড়ে যেতে পারে সিনেমা হল, বার, রেস্তরাঁগুলি৷

আরও পড়ুন: Barasat: বর্ষবরণের রাতে বারাসতে আক্রান্ত দম্পতি, গৃহবধূকে ধর্ষণের হুমকি

এই পরিস্থিতিতে মামলার শুনানির জন্য আইনজীবীদের সশরীরে আসার দরকার নেই বলে জানিয়ে দিয়েছে কলকাতা হাইকোর্টের প্রধান বিচারপতি৷ আপাতত মামলার শুনানি ভার্চুয়াল হবে বলে নির্দেশ দিয়েছেন তিনি৷ এই মাসেই কলকাতায় অনুষ্ঠিত হতে চলেছে ফিল্ম ফেস্টিভ্যাল এবং বইমেলা৷ সেগুলি স্থগিত রাখার ব্যাপারে কোনও সিদ্ধান্ত হয়নি বলে সূত্রের খবর৷ তবে দুয়ারে সরকার শিবির স্থগিত রাখার সিদ্ধান্ত নিয়েছে নবান্ন৷ আগামিকাল রবিবার থেকে রাজ্যজুড়ে ৮০০০০টি শিবির হওয়ার কথা ছিল৷